Na temelju članka 10., st. 1. Zakona o osnivanju Sveučilišta u Zadru („Narodne novine“ br. 83/02.), članka 59., stavka 2., točke 11. Zakona o znanstvenoj djelatnosti i visokom obrazovanju („Narodne novine“ br. 123/03., 198/03., 105/04., 174/04., 2/07- Odluka USHR, 46/07., 45/09 i 63/11 , 94/13 i 139/13, 101/14, 60/15 i 131/17) i članka 39., Statuta Sveučilišta (pročišćeni tekst studeni 2018.), rektorica Sveučilišta u Zadru 8. studenog 2018. utvrđuje pročišćeni tekst Pravilnika o poslijediplomskim studijima.

Pročišćeni tekst se sastoji od teksta Pravilnika o poslijediplomskim studijima KLASA: 012-01/16-02/07; URBROJ: 2198-1-79-16/17-03 od 29. ožujka 2017. i teksta Pravilnika o izmjenama i dopunama Pravilnika o poslijediplomskim studijima KLASA: 012-01/16-02/07; URBROJ: 2198-1-79-16/18-04 od 29. svibnja 2018.

KLASA: 012-01/16-02/07

URBROJ: 2198-1-79-16-18-05

Rektorica

Prof. dr. sc. Dijana Vican

PRAVILNIK O POSLIJEDIPLOMSKIM STUDIJIMA

(pročišćeni tekst)

# I. OPĆE ODREDBE

**Članak 1.**

Ovaj Pravilnik uređuje ustroj i izvedbu poslijediplomskog sveučilišnog studija (dalje: doktorski studij) i poslijediplomskog specijalističkog studija (dalje specijalisti: studij), upis na studije, izvođenje nastave, mentorstvo, ispite, prihvaćanje teme, izradu, ocjenu, obranu doktorskog rada, diplomu i promociju, nastavak prekinutog studija, prijelaz na studij, nadležna tijela, oduzimanje akademskog stupnja, evidenciju i dokumentaciju o studentima, praćenje kvalitete, te prijelazne i završne odredbe poslijediplomskih studija koji se izvode na Sveučilištu u Zadru (u daljnjem tekstu: Sveučilište).

# II. USTROJ I IZVEDBA POSLIJEDIPLOMSKIH STUDIJA

**Članak 2.**

Na Sveučilištu se organiziraju i izvode:

1. Doktorski studij kao:

- redovni doktorski studij (u punom radnom vremenu)

- izvanredni doktorski studij (s dijelom radnog vremena)

2. Specijalistički studij.

## III. DOKTORSKI I SPECIJALISTIČKI STUDIJI

**Članak 3.**

Redovni doktorski studij traje u pravilu 3(tri) godine i njegovim završetkom stječe se u pravilu 180 ECTS bodova.

Izvanredni doktorski studij može trajati 6 godina.

Specijalistički studij traje jednu do dvije godine i njegovim završetkom stječe se u pravilu 60-120 ECTS bodova.

**Članak 4.**

Doktorski studij ustrojava se i izvodi u skladu s nastavnim programom i nastavnim planom studija, koji donosi Senat, u skladu sa Zakonom o znanstvenoj djelatnosti i visokom obrazovanju (dalje: Zakon), te pod uvjetom da su osigurane kadrovske i materijalne pretpostavke.

Doktorski studij iz nekog znanstvenog polja u pravilu može samostalno izvoditi ono sveučilište koje ima status ovlaštene ustanove za provođenje postupka izbora u znanstvena zvanja iz tog polja, odnosno pravo provedbe postupka stjecanja doktorata.

Interdisciplinarni doktorski studij može izvoditi Sveučilište koje ima status iz prethodnog stavka barem u jednoj od disciplina koje čine tu interdisciplinarnost.

Upisna kvota na doktorski studij mora biti usklađena s raspoloživim uvjetima za istraživanja u svrhu izrade doktorskih radova te s brojem potencijalnih mentora.

Doktorski studij se može ustrojiti u suradnji s drugim domaćim ili stranim sveučilištima kao zajednički ili združeni studij. Senat daje suglasnost na takav program. Studijski program zajedničkog i združenog doktorskog studija mora odgovarati temeljnim odredbama ovog Pravilnika.

U izvođenju doktorskog studija mogu sudjelovati znanstveni instituti uz ugovorom definirane odnose sa Sveučilištem.

# IV. STUDIJSKI PROGRAM DOKTORSKOG STUDIJA

# Članak 5.

Studijskim programom doktorskog studija utvrđuje se sadržaj doktorskog studija, naročito popis obveznih i izbornih premeta, stjecanje ECTS bodova, izvannastavne izborne aktivnosti, boravak na domaćim i inozemnim visokim učilištima, uvjeti za izradu i obranu doktorskog rada, popis potencijalnih mentora i tema doktorskih radova i dr.

Sadržaj studijskog programa detaljnije je propisan Pravilnikom o studijima i studiranju.

**Članak 6.**

Polaganjem obveznih i izbornih predmeta utvrđenih studijskim programom doktorskog studija student stječe najmanje 30 ECTS bodova.

U pravilu izborni predmeti trebaju pokrivati najmanje 50% ECTS bodova.

Izvannastavne izborne aktivnosti utvrđene studijskim programom doktorskih studija sastoje se u sudjelovanju i prezentaciji znanstvenog rada na domaćim i inozemnim znanstvenim skupovima, znanstvenom usavršavanju na drugim hrvatskim ili inozemnim sveučilištimaodnosno znanstvenim institutima u trajanju najmanje jedan semestar, sudjelovanju na seminarima, konferencijama i okruglim stolovima i sl. čime se stječe 30 ECTS bodova.

Znanstveno usavršavanje sastoji se u sustavnom znanstvenom istraživanju tijekom studija pod vodstvom i nadzorom mentora koje je uvjet za izradu i obranu doktorskog rada i kojim se stječe u pravilu 90 ECTS bodova.

Prijavom i obranom doktorskog rada stječe se u pravilu 30 ECTS bodova.

Student doktorskog studija koji/a ispunjenjem propisanih uvjeta stekne više od 120 ECTS bodova ostvaruje pravo na dobivanje certifikata/potvrde o ostvarenom broju bodova.

**Članak 7.**

Doktorski studij može upisati osoba koja je završila odgovarajući diplomski studij, osoba koja je stekla odgovarajući magisterij znanosti ili osoba koja je završila odgovarajući dodiplomski studij po propisima koji su bili na snazi prije donošenja ovog Pravilnika, u skladu sa Zakonom uz polaganje razlikovnih ispita i uz uvjet da poznaje barem dva svjetska jezika.

Iznimno, pod uvjetima koje propiše Vijeće doktorskog studija, studij se može upisati i bez prethodno završenoga odgovarajućeg školovanja, ako je riječ o iznimno nadarenim osobama za koje se može očekivati da će i bez završenoga prethodnog školovanja uspješno svladati studij.

Strani državljani prilikom upisa imaju jednaka prava kao i hrvatski državljani uz obvezu plaćanja studija na način određen zakonom i općim aktom Sveučilišta odnosno njegova odjela.

Doktorski studij može upisati osoba koja ima prosjek ocjena preko 3,51. Ako je prosjek ocjena manji od 3,51 osoba se može upisati uz preporuku dva sveučilišna profesora ili znanstvena istraživača koji su upoznati s akademskim dostignućima potencijalnog studenta.

Dodatni kriteriji i uvjeti za upis poslijediplomskog studija utvrđuju se aktima nositelja studija.

###### V. IZVEDBENI PLAN NASTAVE

**Članak 8.**

#### Izvedbeni plan nastave detaljno je opisan Pravilnikom o studijima i studiranju.

#### VI. UPIS NA DOKTORSKI STUDIJ

**Članak 9.**

Upis studenata na doktorski studij provodi se na temelju javnog natječaja koji se objavljuje se u dnevnom tisku i na mrežnoj stranici Sveučilišta, u pravilu 6 mjeseci prije početka nastave.

Odluku o raspisu natječaja za upis studenata na doktorski studij donosi Senat.

Javni natječaj sadrži sljedeće podatke:

- naziv doktorskog studija (znanstveno područje i polje ili područja i polja kojima pripada ako se radi o interdisciplinarnom doktorskom studiju),

- naziv nositelja doktorskog studija,

- uvjete koje treba ispunjavati pristupnik za upis na doktorski studij (posebno uvjete za pristupnike koji su stekli ranije kvalifikacije po studijskim programima prije akademske 2005./2006. godine.),

- broj upisnih mjesta na doktorski studij u punom radnom vremenu ili u dijelu radnog vremena,

- rok za prijavu i upis, iznos školarine te dokumente koji se prilažu prijavi za upis,

- način provođenja razredbenog postupaka, kriterij odabira.

**Članak 10.**

Pristupnik podnosi prijavu na natječaj za upis na doktorski studij u roku utvrđenom u natječaju.

U prijavi pristupnik mora naznačiti natječe li se za redovni doktorski studij ili izvanredni doktorski studij.

Uz prijavu na javni natječaj pristupnik prilaže potrebne isprave u izvorniku utvrđene u javnom natječaju.

**Članak 11**.

Na prijedlog vijeća doktorskog studija, Vijeće poslijediplomskih studija utvrđuje listu izabranih pristupnika za upis na doktorski studij u punom radnom vremenu i dijelu radnog vremena, te je objavljuje na oglasnoj ploči i mrežnoj stranici Sveučilišta.

Pristupnici koji su ostvarili pravo upisa na doktorski studij u punom radnom vremenu, a zaposleni su na sveučilišnim odjelima na radnom mjestu asistenta zaključuju ugovor o radu u suradničkom zvanju asistenta i radnom mjestu asistenta na određeno vrijeme u trajanju najviše 6 godina.

Pristupnici koji su ostvarili pravo upisa na doktorski studij u punom radnom vremenu, a zaposleni su na sveučilišnim odjelima na projektu sklapaju ugovor o radu na vrijeme trajanja projekta.

Pristupnici koji su ostvarili pravo upisa na doktorski studij u dijelu radnog vremena zaključuju ugovor o studiranju uz plaćanje. Ugovorom o studiranju između nositelja doktorskog studija i pristupnika koji je ostvario pravo upisa na doktorski studij u dijelu radnog vremena uređuju se međusobna prava i obveze tijekom studiranja na doktorskom studiju.

Pristupnici koji su ispunili uvjete za upis na doktorski studij po ranijim studijskim programima, prije akademske godine 2005./2006. upisuju se prema posebnim kriterijima koje određuje nositelj studija studijskim programom za završeni odgovarajući sveučilišni dodiplomski, odnosno poslijediplomski studij.

**Članak 12.**

Iznimno, osoba koja je ostvarila znanstveno dostignuće koje svojim značenjem odgovara uvjetima za izbor u znanstvena zvanja može uz suglasnost Senata, a na temelju odluke Vijeća poslijediplomskih studija o ispunjavanju uvjeta te nakon izrade i javne obrane doktorskog rada, steći doktorat znanosti i bez upisivanja poslijediplomskog studija.

**VII. NASTAVA DOKTORSKOG STUDIJA**

**Članak 13.**

Nastava doktorskog studija izvodi se prema nastavnom planu i programu doktorskog studija i uključuje obvezne i izborne kolegije.

Nastava počinje načelno početkom akademske godine, a ustrojava se i izvodi po semestrima.

Student je obvezan pohađati sve oblike nastave predviđene nastavnim programom pojedinog doktorskog studija.

Nastava se izvodi na hrvatskom jeziku a može i na nekom drugom jeziku ako je na taj način ustrojen sam doktorski studij.

# VIII. ISPITNI ROKOVI I NAČIN PROVOĐENJA ISPITA

Članak 14.

Ispitni rokovi i način provođenja ispita detaljnije su propisani Pravilnikom o studijima i studiranju.

IX. MENTORI

**Članak 15.**

Studentu doktorskog studija obvezno se imenuje mentor.

Za mentora studentu doktorskog studija imenuje se nastavnik u znanstvenom ili znanstveno-nastavnom zvanju: viši znanstveni suradnik-izvanredni profesor i znanstveni savjetnik-redoviti profesor, redoviti profesor u trajnom zvanju ili *professor emeritus*.

Ako imenovani mentor nije nastavnik niti vanjski suradnik Sveučilišta u Zadru, Vijeće imenuje komentora koji je nastavnik na Sveučilištu u Zadru i koji ispunjava minimalne znanstvene uvjete kao i mentor.

Znanstveni suradnik-docent može se imenovati za mentora studentu doktorskih studija samo iznimno, ako ima objavljene znanstvene radove koji predstavljaju značajan doprinos području iz kojeg se piše doktorski rad.

**Članak 16**

Mentor treba biti voditelj projekta ili suradnik na projektu (domaćem ili inozemnom) kojim se osiguravaju uvjeti za istraživački rad u okviru projekta.

Mentor može voditi najviše s 3 (troje) studenata doktorskih studija istovremeno.

**Članak 17.**

Mentor pomaže studentima tijekom doktorskog studija te prati njihov rad i dostignuća, posebice im pomaže u izboru odgovarajuće literature, upućuje ih u znanstveno-istraživački rad te sudjeluje u oblikovanju seminara i vježbi ukoliko student doktorskog studija izvodi nastavu na preddiplomskom i diplomskom studiju u skladu sa studijskim programima, te im pomaže u pripremi teme i izradi doktorskog rada.

Mentor je obvezan najmanje jednom mjesečno održati konzultacije sa studentom doktorskog studija.

Obveza je mentora osigurati studentima uvjete za istraživanje u dvogodišnjem razdoblju (2. i 3. godina studija).

Ukoliko postoji potreba za produženjem tog roka sklapa se dodatni ugovor sa studentom.

O radu studenata i njihovom napredovanju tijekom doktorskog studija mentor je obvezan sastaviti istekom semestra pisano izvješće koje dostavlja Vijeću poslijediplomskih studija.

**Članak 18.**

Vijeće poslijediplomskih studija i Senat na prijedlog Vijeća doktorskog studija imenuju mentora uz njegovu osobnu suglasnost.

Vijeće doktorskog studija je pri predlaganju mentora na doktorskom studiju obvezno voditi računa o želji studenta i to na način da im nakon upisa na doktorski studij dostavi listu mentora.

Student doktorskog studija ima pravo s liste mentora izabrati mentora i dostaviti svoj prijedlog tri potencijalna mentora Vijeću doktorskog studija 15 dana od dana kad mu je dostavljena lista mentora. Vijeće doktorskog studija upućuje konačni prijedlog za imenovanje mentora uvažavajući studentov odabir Vijeću poslijediplomskih studija.

##### X. UPIS NA VIŠU GODINU STUDIJA

**Članak 19**.

Studenti stječu pravo upisa na višu godinu studija ako su do upisnog roka uredno izvršili sve predviđene obveze iz studijskog programa.

**XI. STJECANJE I GUBITAK STATUSA STUDENTA**

**Članak 20.**

Status studenta na doktorskom studiju stječe se upisom na redovni doktorski studij u punom radnom vremenu ili izvanredni doktorski studij s dijelom radnog vremena na način utvrđen ovim Pravilnikom.

Student koji je upisao redovni doktorski studij u punom radnom vremenu gubi status studenta ako studij ne završi u roku 6 godine od upisa.

Student koji je upisao izvanredni doktorski studij u dijelu radnog vremena gubi status studenta ako ne završi studij u roku 8 godina od upisa.

Student gubi status studenta i kad je negativno ocijenjen njegov doktorski rad. U ovom slučaju ako je student bio upisan na redovni doktorski studij u punom radnom vremenu, pokreće se postupak redovnog otkaza ugovora o radu s njim.

# XII*.* DOKTORSKI RAD

**Članak 21.**

Doktorski rad je izvoran i samostalan znanstveni rad koji je po metodologiji obrade i stupnju prinosa znanosti prikladan za određivanje studentove sposobnosti da kao samostalni istraživač djeluje u znanosti.

**XIII. PRIJAVA TEME DOKTORSKOG RADA**

**Članak 22.**

Prijava teme doktorskog rada sadrži:

- naslov,

- pregled znanstvene discipline iz koje je rad i predmet istraživanja,

- svrhu i ciljeve istraživanja,

- obrazloženje radne hipoteze i teza,

- metodologiju rada,

- okvirni sadržaj,

- očekivani znanstveni prinos,

- primjenu rezultata istraživanja

- popis literature, priloga i izvora informacija.

Uz prijavu teme doktorskog rada student obvezno prilaže:

-pismenu suglasnost mentora,

-obrazloženu suglasnost etičkog povjerenstva nositelja studija ako se istraživanje

provodi na ljudima, životinjama i materijalu ljudskog ili životinjskog porijekla.

Pravila u postupku prijave teme doktorskog rada dodatno će biti pojašnjena *Uputom za prijavu teme doktorskog rada Sveučilišta u Zadru.*

### XIV. PRIHVAĆANJE TEME DOKTORSKOG RADA

**Članak 23.**

Nakon primitka prijave teme doktorskog rada Senat, na prijedlog vijeća doktorskog studija i Vijeća poslijediplomskih studija, imenuje stručno povjerenstvo za ocjenu i obranu teme doktorskog rada.

Stručno povjerenstvo od najmanje tri člana (od kojih je drugi član mentor ili komentor) u znanstveno-nastavnom ili znanstvenom zvanju čine priznati stručnjaci u području iz kojeg je tema doktorskog rada i od kojih je najmanje jedan iz druge sveučilišne ili znanstvene institucije.

Vijeće doktorskog studija organizira obranu teme doktorskog rada, najkasnije do kraja 2. (druge) akademske godine. Student brani prijavu teme doktorskog rada pred stručnim povjerenstvom.

Obrana teme doktorskog rada je javna, a sinopsis doktorskog rada mora biti dostupan javnosti najmanje 15 dana prije obrane.

Na oglasnoj ploči nositelja studija, odnosno mrežnoj stranici Sveučilišta objavljuje se ime i prezime studenta, naslov doktorskog rada, sastav Povjerenstva za obranu, te vrijeme, dan i mjesto obrane teme doktorskog rada vodeći računa o prijedlogu mentora i studenta.

Stručno povjerenstvo dužno je najkasnije u roku od 3 mjeseca od dana obrane teme podnijeti vijeću doktorskog studija, stručnom vijeću za odgovarajuće područje znanosti i Senatu izvješće o ocjeni i obrani teme doktorskog rada.

Izvješće povjerenstva mora sadržavati:

- zaključak u kojem je navedena ocjena teme doktorskog rada i razlozi zbog kojih se predlaže takva ocjena,

- ocjenu javne obrane,

- prijedlog pozitivne ili negativne ocjene vijeću doktorskog studija, stručnom vijeću za odgovarajuće područje znanosti i Senatu,

- datum i potpis članova povjerenstva.

Na prijedlog stručnog povjerenstva za ocjenu teme doktorskog rada, vijeća doktorskog studija i stručnog vijeća za odgovarajuće područje znanosti, Senat usvaja temu doktorskog rada odnosno predlaže njezinu doradu.

Nakon odobrenja teme i sinopsisa student može pristupiti izradi doktorskog rada.

Ako stručno povjerenstvo negativno ocijeni prijavu teme doktorskog rada nakon tražene dorade, mišljenje se upućuje vijeću doktorskog studija, stručnom vijeću za odgovarajuće područje znanosti i Senatu koji, ako prihvati negativnu ocjenu, donosi odluku o obustavljanju postupka za stjecanje doktorata znanosti i o tome obavještava studenta.

# XV. IZRADA DOKTORSKOG RADA

**Članak 24.**

Doktorski studij završava izradom i obranom doktorskog rada .

Na poseban zahtjev studenta, a uz suglasnost Vijeća poslijediplomskih studija doktorski rad se može pisati i braniti na jednom od svjetskih jezika.

U slučaju izrade rada na stranom jeziku potrebno je priložiti prošireni sažetak na hrvatskom jeziku.

Student na posebnom obrascu podnosi prijavu za ocjenu doktorskog rada.

Zahtjevu se prilaže:

* životopis na standardiziranom obrascu,
* indeks,
* pismena suglasnost mentora da rad zadovoljava kriterije doktorskog rada,
* neuvezane primjerke doktorskog rada (broj članova povjerenstva + 1),
* kratak sažetak doktorske disertacije (najduže 1 kartica teksta)

Izrada i opremanje doktorskih radova propisani su uputama koje su dostupne na mrežnoj stranici Ureda za poslijediplomske studije.

**Članak 25.**

Student treba predati doktorski rad najkasnije 24 mjeseca po završetku zadnjeg semestra.

Iz opravdanih razloga na zamolbu studenta, rok iz stavka 1. ovog članka Vijeće poslijediplomskih studija, odnosno Senat, može produžiti najviše za 12 mjeseci.

Ukoliko student ni nakon predviđenog roka ne preda izrađeni doktorski rad dužan je ponovno upisati posljednji semestar studija.

**XVI. OCJENA DOKTORSKOG RADA**

**Članak 26.**

Doktorski rad može se predati na ocjenu samo ako je kandidat ovjerio sve semestre, položio propisane ispite i druge studijskim programom predviđene aktivnosti izražene u ECTS bodovima, podmirio sve financijske i druge obveze iz tog programa.

Ured za poslijediplomske studija ovjerava i potvrđuje uredno izvršenje svih obveza studenta.

**Članak 27.**

Doktorski rad ocjenjuje se u odvojenim izvješćima članova Stručnog povjerenstva za ocjenu doktorskog rada. Izvješća se podnose najkasnije u roku od 3 (tri) mjeseca od dana primitka rada.

Povjerenstvo za ocjenu doktorskog rada sastoji se od neparnog broja članova (najmanje tri najviše pet) koji su u znanstveno-nastavnom odnosno znanstvenomzvanju i koji supriznati stručnjaci u području iz kojeg je tema doktorskog rada.

Najmanje jedan član povjerenstva je iz druge sveučilišne ili znanstvene institucije.

Predsjednik povjerenstva za ocjenu završnog rada ne može biti mentor ili komentor studenta.

Članove povjerenstva za ocjenu doktorskog rada imenuje Senat na prijedlog vijeća doktorskog studija i Vijeća poslijediplomskih studija.

Kad Vijeće poslijediplomskih studija i Senat smatraju da izvješća članova Povjerenstva za ocjenu doktorskog rada ne pružaju sigurnu osnovu za donošenje odluke o ocjeni doktorskog rada, može u Povjerenstvo za ocjenu izabrati nove članove i tražiti da oni podnesu odvojena izvješća ili imenovati novo povjerenstvo te tražiti da ono ponovno razmotri i ocijeni doktorski rad i podnese izvješća.

**Članak 28.**

Izvješća članova povjerenstva moraju sadržavati:

* prikaz sadržaja rada,
* mišljenje i ocjenu rada s osvrtom na primijenjene metode,
* zaključak u kojem se izrijekom navodi izvorni znanstveni doprinos doktorskog rada te,
* prijedlog vijeću doktorskog studija, stručnom vijeću za odgovarajuće područje znanosti i Senatu za prihvaćanje pozitivne odnosno negativne ocjene.

Na prijedlog stručnog povjerenstva za ocjenu doktorskog rada, vijeća doktorskog studija i stručnog vijeća za odgovarajuće područje znanosti Senat donosi odluku o prihvaćanju doktorskog rada i njegovoj obrani ili vraćanju rada studentu na doradu prema uputama i primjedbama stručnog povjerenstva, uz pisane primjedbe.

Student je dužan doktorski rad doraditi u roku 6 mjeseci od primitka odluke o vraćanju doktorskog rada na doradu.

Ako student u navedenom roku ne postupi prema uputama i primjedbama Stručnog povjerenstva za ocjenu doktorskog rada, a za to nema opravdanih razloga, smatrat će se kao da je doktorski rad odbijen.

Rad, odnosno dorađeni doktorski rad, je prihvaćen ukoliko je pozitivno ocijenjen u većini odvojenih izvješća, zavisno od broja članova Povjerenstva (npr. kod tročlanog povjerenstva 2 izvješća moraju biti pozitivna).

Povjerenstvo za ocjenu doktorskog rada može dopunjeni rad prihvatiti ili odbiti uz precizno obrazloženje koje upućuje vijeću doktorskog studija, stručnom vijeću za odgovarajuće područje znanosti i Senatu.

Student kojem je odbijen dopunjeni rad gubi pravo završetka započetog studija te Senat donosi odluku o obustavljanju postupka za stjecanje doktorata znanosti.

Posebno obrazložena odluka o obustavljanju postupka za stjecanje doktorata znanosti, dostavlja se studentu u roku od 8 dana od dana odbijanja.

Gubitak prava iz prethodnog članka ne sprječava studenta da se natječe na drugi doktorski studij.

# XVII. OBRANA DOKTORSKOG RADA

**Članak 29.**

Kad Senat prihvati pozitivnu ocjenu doktorskog rada, u pravilu na istoj sjednici imenuje stručno povjerenstvo za obranu doktorskog rada od najmanje tri člana i jednog zamjenika i ovlašćuje ga da odredi datum i mjesto održavanja obrane doktorskog rada.

Stručno povjerenstvo za obranu doktorskog rada određuje dan i mjesto obrane doktorskog rada vodeći računa o prijedlogu mentora i studenta.

Članovi stručnog povjerenstva za ocjenu doktorskog rada mogu biti i članovi stručnog povjerenstva za obranu.

Članovi stručnog povjerenstva za obranu doktorskog rada mogu biti samo osobe u znanstveno-nastavnom, odnosno znanstvenom zvanju.

# Obrana doktorskog rada provodi se najkasnije u roku 3 mjeseca od prihvaćanja pozitivnog izvješća.

Obrana doktorskog rada je javna, a doktorski rad mora biti dostupan javnosti najmanje 15 dana prije obrane. Doktorski rad se izlaže u knjižnici Sveučilišta .

Osoba koja traži uvid u doktorski rad mora potpisati izjavu kojom se garantira zaštita autorskog prava studenta.

Na oglasnoj ploči nositelja studija, odnosno na mrežnoj stranici Sveučilišta objavljuje se ime i prezime studenta, naslov doktorskog rada, sažetak rada**,** sastav Povjerenstva za obranu, te vrijeme, dan i mjesto obrane doktorskog rada najmanje 8 dana prije dana utvrđenog za obranu.

Ako student bez opravdanog razloga ne pristupi obrani rada u roku iz prethodnog stavka, Senat na prijedlog Stručnog povjerenstva za obranu obustavlja postupak za stjecanje doktorata znanosti i o tome obavještava studenta.

**Članak 30.**

Predsjednik Povjerenstva otvara postupak obrane, iznosi opće podatke o studentu, rezultatima njegovog studija i njegovim radovima, te čita izvješće na temelju kojih je Povjerenstvo za ocjenu doktorskog rada povoljno ocijenilo i prihvatilo rad.

Nakon izvješća predsjednika Povjerenstva student izlaže sadržaj doktorskog rada i objašnjava zaključke do kojih je došao u svom radu.

Kad student izloži sadržaj doktorskog rada, članovi Povjerenstva postavljaju pitanja i iznose primjedbe na rad, a mogu tražiti i objašnjenja u vezi s radom i obranom.

Student je dužan odgovoriti na pitanja članova povjerenstva te dati tražena objašnjenja.

Student je dužan odgovoriti i na pitanja slušatelja.

Kad Povjerenstvo zaključi da se o predmetu obrane dovoljno raspravljalo, predsjednik Povjerenstva priopćuje da je obrana zaključena, a Povjerenstvo se povlači na vijećanje i odlučivanje glasovanjem.

Rezultat obrane može biti:

- obranio jednoglasnom odlukom Povjerenstva,

- obranio odlukom većine članova Povjerenstva,

- nije obranio.

Isti doktorski rad može se braniti samo jedanput.

**Članak 31.**

O obrani doktorskog rada sastavlja se zapisnik, koji sadrži:

- ime i prezime studenta,

- naziv i usmjerenje doktorskog studija,

- naslov rada,

- podatak o datumu prihvaćanja izvješća povjerenstva za ocjenu doktorskog rada,

- datum obrane,

- pitanja članova povjerenstva,

- odluku o rezultatu obrane,

- potpis članova povjerenstva i

- potpis zapisničara.

Nakon uspješno obranjenog doktorskog rada student u doktorski rad dodaje list s podacima o autoru rada, sastavu stručnog povjerenstva za ocjenu, stručnog povjerenstva za obranu te datumom obrane.

Uvezani doktorski rad i elektroničku inačicu na CD-u student predaje Uredu za poslijediplomske studije u roku od mjesec dana od dana obrane. broj tiskanih primjeraka ovisi o broju članova povjerenstva i mogućih komentora.

Ured za poslijediplomske studije dostavlja po jedan primjerak doktorskog rada odgovarajućim institucijama u Republici Hrvatskoj.

Po jedan primjerak doktorskog rada predaje se članovima Stručnog povjerenstva za obranu te knjižnici i arhivi nositelja studija, a elektronička inačica se pohranjuje u Digitalni repozitorij doktorskih radova Sveučilišta u Zadru te Nacionalne i sveučilišne knjižnice u Zagrebu.

**XVIII. STJECANJE AKADEMSKOG STUPNJA DOKTORA ZNANOSTI**

**Članak 32.**

Završetkom poslijediplomskog sveučilišnog studija koji traje najmanje tri godine osoba stječe akademski stupanj doktor odnosno doktorica znanosti uz naznaku znanstvenog područja.

Uz znanstveno područje navodi se i znanstveno polje u skladu s programom akreditiranog studija.

Stjecanje akademskog stupnja završetkom poslijediplomskog sveučilišnog studija kako je navedeno u stavku 1. odnosi se jednako i na stjecanje doktorata znanosti bez upisivanja doktorskog studija.

**XIX. SPECIJALISTIČKI STUDIJ**

**Članak 33.**

Upis na specijalističke studije vrši se na temelju javnog natječaja koji raspisuje Senat.

Javni natječaj za upis na specijalistički studij raspisuje se najmanje mjesec dana prije početka nastave na specijalističkom studiju.

„Javni natječaj sadrži sljedeće podatke:

* naziv specijalističkog studija (znanstveno područje i polje ili područja i polja kojima pripada ako se radi o interdisciplinarnom studiju),
* naziv nositelja specijalističkog studija,
* trajanje studija, studentsko opterećenje izraženo u ECTS bodovima,
* uvjete koje treba ispunjavati pristupnik za upis na specijalistički studij (posebno uvjete za pristupnike koji su stekli ranije kvalifikacije po studijskim programima prije akademske 2005./2006. godine.),
* broj upisnih mjesta na specijalističkom studij,
* način provođenja mogućeg razredbenog postupaka, kriterij odabira,
* rok za prijavu i upis, iznos školarine te dokumente koji se prilažu prijavi za upis.

**Članak 34.**

Prijave na natječaj i ispunjenost uvjeta pristupnika za upis na specijalistički studij razmatra Povjerenstvo za upis na specijalistički studij, koje, na prijedlog voditelja specijalističkog studija, imenuje vijeće specijalističkog studija.

Kriterije za upis pristupnika na specijalistički studij utvrđuje vijeće specijalističkog studija na temelju studijskog programa.

Posebne kriterije za upis pristupnika koji su stekli ranije kvalifikacije po studijskim programima prije akademske 2005./2006. godine utvrđuje vijeće specijalističkog studija na temelju studijskog programa specijalističkog studija i to:

* za završen odgovarajući sveučilišni diplomski studij
* za završen odgovarajući stručni studij uz utvrđivanje razlikovnih uvjeta.

**XX. STRUKTURA I ORGANIZACIJA SPECIJALISTIČKOG STUDIJA**

**Članak 35.**

Struktura specijalističkog studija, odnosno popis obveznih i izbornih predmeta s brojem aktivne nastave potrebnih za njihovu izvedbu, prijava i obrana završnog rada, utvrđuju se studijskim programom specijalističkog studija.

Studenti specijalističkog studija koji ispunjenjem propisanih uvjeta steknu više od 50 ECTS bodova na studiju s opterećenjem od 60 ECTS, odnosno 100 ECTS bodova na studiju s opterećenjem od 120 ECTS bodova ostvaruju pravo na dobivanje certifikata o ostvarenom postignuću.

Studenti koji prekinu specijalistički studij imaju pravo na potvrdu o položenim ispitima i ostvarenim ECTS bodovima.

**XXI. ZAVRŠETAK SPECIJALISTIČKOG STUDIJA**

**Članak 36.**

Specijalistički studij završava polaganjem svih ispita u skladu sa studijskim programom, izradom i obranom završnog rada i/ili polaganjem odgovarajućeg završnog ispita u skladu sa studijskim programom.

Izrada i opremanje specijalističkih radova propisani su uputama koje su dostupne na mrežnoj stranici Ureda za poslijediplomske studije.

Student završetkom studija stječe naziv specijalista određenog područja (spec.), a naziv specijalist odnosno njegova kratica dodaju se akademskom nazivu.

# XXII. DIPLOME I PROMOCIJE

**Članak 37.**

O završetku doktorskog i specijalističkog studija studentu se izdaje diploma u skladu s odredbama Zakona.

Diplomu o doktoratu znanosti i diplomu specijaliste izdaje Sveučilište.

Do izdavanja propisane diplome studentu se izdaje potvrda o završetku doktorskog/specijalističkog studija.

Potvrdu potpisuje rektor Sveučilišta.

Svečanu promociju doktora znanosti i specijalista obavlja rektor.

# XXIII. NASTAVAK PREKINUTOG POSLIJEDIPLOMSKOG STUDIJA

**Članak 38.**

Studenti koji su prekinuli poslijediplomski studij imaju pravo nastaviti prekinuti studij, pod uvjetima koje na prijedlog vijeća doktorskog ili vijeća specijalističkog studija utvrdi Vijeće poslijediplomskih studija.

# XXIV. PRIJELAZ NA STUDIJ

**Članak 39.**

Student koji je započeo poslijediplomski studij na drugom visokom učilištu u Republici Hrvatskoj ili u inozemstvu, iz područja koja se ustrojavaju i izvode na Sveučilištu, može nastaviti studij pod uvjetima koje utvrdi Vijeće poslijediplomskih studija, a na prijedlog vijeća doktorskog ili vijeća specijalističkog studija.

**XXV. NADLEŽNA TIJELA**

**Članak 40.**

Svaki poslijediplomski studij Sveučilišta ima svoje vijeće, kojega u pravilu čine svi nastavnici koji sudjeluju u izvođenju nastave.

Vijeće doktorskog odnosno specijalističkog studija:

* predlaže uključivanje pristupnika u poslijediplomski studij, odobravanje nastavka prekinutog studija, odobravanje prijelaza na studij,
* brine o kvaliteti studijskog programa i njegova izvođenja,
* brine o financijskim i materijalnim sredstvima studija,
* vijeće doktorskog studija predlaže mentora (i komentora), stručno povjerenstvo za ocjenu i obranu teme (sinopsisa) disertacije te stručno povjerenstvo za ocjenu i obranu disertacije,
* vijeće specijalističkog studija imenuje mentora (i komentora), povjerenstvo za ocjenu i obranu završnog rada.

Vijeće doktorskog odnosno specijalističkog studija predlaže, a Senat imenuje voditelja i zamjenika voditelja studija.

Voditelj studija:

* koordinira rad studija,
* saziva sjednice vijeća studija,
* savjetuje studente,
* druge organizacijske poslove vezane za studij.

Zamjenik voditelja studija pomaže voditelju studija u svim poslovima i zamjenjuje ga po potrebi.

Vijeće pojedinog poslijediplomskog studija donosi Poslovnik o svojem radu.

**Članak 41.**

Vijeće poslijediplomskih studija čine prorektor za znanost i po dva člana područnih stručnih vijeća.

Vijeće poslijediplomskih studija donosi Poslovnik o radu Vijeća poslijediplomskih studija.

Vijeće poslijediplomskih studija:

* koordinira rad doktorskih i specijalističkih studija,
* razmatra pojedina pitanja i donosi odluke u vezi s uključivanjem pristupnika u

doktorske i specijalističke studije u skladu s ovim pravilnikom,

* predlaže Senatu imenovanje mentora (i komentora) i okvirne teme doktorske disertacije,
* predlaže Senatu imenovanje povjerenstva za ocjenu teme (sinopsisa) doktorskih radova,
* predlaže Senatu imenovanje povjerenstva za ocjenu i obranu doktorskih radova,
* razmatra zamolbe studenata i predlaže Senatu rješenja o predmetima u njegovoj nadležnosti,
* predlaže Senatu odluku o obustavljanju postupka za stjecanje doktorata znanosti,
* podnosi Senatu zahtjev o oduzimanju akademskog stupnja doktora znanosti i specijaliste.

**XXVI. ODUZIMANJE AKADEMSKOG STUPNJA DOKTORA ZNANOSTI I SPECIJALISTA**

**Članak 42.**

Doktorat znanosti oduzima se ako se utvrdi da je završni rad bio plagijat ili krivotvorina

Postupak oduzimanja odgovara postupku stjecanja doktorata, u skladu s odredbama Statuta Sveučilišta i ovog Pravilnika.

Oduzimanje doktorata znanosti provodi se na temelju zahtjeva Vijeća poslijediplomskih studija, uz priloženu dokumentaciju koja sadrži:

- obrazloženi prijedlog predlagača za pokretanje postupka

- podatke o autoru

- prijavu s obrazloženom temom doktorskog rada (sinopsis)

**-** Odluku Senata o prihvaćanju teme doktorskog rada

- Odluku Senata o imenovanju članova stručnog povjerenstva za ocjenu doktorskog rada

- izvješća povjerenstva za ocjenu doktorskog rada

- Odluku Senata o prihvaćanju izvješća povjerenstva za ocjenu i imenovanju stručnog povjerenstva za obranu

- zapisnik o obrani doktorskog rada

- jedan (1) primjerak doktorskog rada.

Sukladno zahtjevu i dokumentaciji navedenoj u stavku 3. ovog članka Senat imenuje Povjerenstvo od najmanje 3 (tri) a najviše 5 (pet) članova iz redova nastavnika na doktorskom studiju iz znanstvenog područja i znanstvenog polja iz kojeg je bio doktorski rad.

Povjerenstvo iz prethodnog stavka razmatra i ocjenjuje prijedlog za oduzimanje

doktorata i dužno je najkasnije u roku od 60 dana od dana primitka prijedloga za

oduzimanje doktorata znanosti podnijeti izvješće Senatu.

**Članak 43.**

Na temelju izvješća povjerenstva iz prethodnog članka Senat donosi odluku.

Uz Odluku Senata o oduzimanju doktorata znanosti prilaže se dokumentacija koja sadrži:

- podatke o autoru,

- imena članova Povjerenstva za oduzimanje doktorata znanosti i

- izvješće Povjerenstva

**Članak 44.**

U slučaju da Senat donese odluku o oduzimanju doktorata znanosti, rektor će poništiti diplomu o doktoratu znanosti i to najkasnije u roku od 30 dana od dana donošenja odluke Senata o oduzimanju doktorata znanosti.

Odluka o oduzimanju doktorata znanosti unosi se u Knjigu doktorata Sveučilišta.

Diploma o doktoratu znanosti poništava se stavljanjem na nju klauzule o poništenju.

Osoba kojoj je oduzet doktorat znanosti dužna je vratiti Sveučilištu diplomu o

doktoratu znanosti.

Oduzimanjem doktorata znanosti gube se i zvanja za čije je stjecanje jedan od uvjeta

doktorat znanosti.

U postupku oduzimanja doktorata znanosti povjerenstva i Senat obvezni su

postupati u skladu s propisima o autorsko pravnoj zaštiti pisanog znanstvenog djela.

Oduzimanje akademskog stupnja specijalista provodi se na način analogan oduzimanju doktorata znanosti.

**XXVII. EVIDENCIJA I DOKUMENTACIJA O STUDENTIMA**

**Članak 45.**

Evidenciju i dokumentaciju o studentima doktorskih i specijalističkih studija vodi i provodi, u skladu sa Zakonom i sveučilišnim općim aktima, Ured za poslijediplomske studije.

Ured za poslijediplomske studije dužan je obavijestiti javnost o naslovima tema završenih doktorskih radova, ustrojiti popis svih završenih studenata i javno oglašavati o svim aktivnostima Vijeća poslijediplomskih studija.

**XXVIII. PRAĆENJE KVALITETE POSLIJEDIPLOMSKIH STUDIJA**

**Članak 46.**

Praćenje i unaprjeđivanje kvalitete poslijediplomskih studija provode:

* Ured za osiguravanje kvalitete
* Vijeća doktorskih i specijalističkih studija
* Povjerenstvo za unaprjeđivanje kvalitete
* Sveučilišni ECTS koordinator i ECTS koordinatori na odjelima koji sudjeluju u izvođenju studija

Praćenje kvalitete studija obuhvaća praćenje kvalitete izvođenja nastave i to za svaki predmet, te kvalitete izvođenja cijelog studijskog programa.

Za praćenje i unapređivanje kvalitete na poslijediplomski studijima potrebno je provoditi istraživanje i anketiranje studenata i nastavnika o: izvođenju nastave, nastavnim sadržajima, literaturi, uvođenju novih pristupa i oblika izvođenja nastave, ispitima, komunikaciji s nastavnicima, informiranosti studenta o studijskom programu, utjecaju studenta na sadržaj studijskih programa, izvođenju nastave te radnom opterećenju studenta izraženom u ECTS.

Praćenje kvalitete obuhvaća i sustavnu analiza načina provjere znanja, polaganja ispita, uspješnost studiranja, zatim analiza mobilnosti studenata unutar sveučilišta i izvan sveučilišta odnosno mobilnost unutar hrvatskog i europskog visokoobrazovnog prostora.

**XXIX. PRIJELAZNE I ZAVRŠNE ODREDBE**

**Članak 47.**

Stupanjem na snagu ovoga pravilnika svi poslijediplomski studiji dužni su u roku tri mjeseca uskladiti svoje akte o poslijediplomskim studijima s ovim pravilnikom.

Studenti upisani na dodiplomski i poslijediplomski magistarski ili doktorski studij prije ustrojavanja preddiplomskih i poslijediplomskih studija sukladno odredbama Zakona o znanstvenoj djelatnosti i visokom obrazovanju. (čl. 116. st.2.) imaju pravo dovršiti studij prema nastavnom programu i uvjetima koji su važili prilikom upisa u prvu godinu studija i steći odgovarajući akademski stupanj prema propisima koji su vrijedili prije stupanja na snagu spomenutog Zakona.

Visoko učilište može ograničiti trajanje prava na završetak studija na određeni broj godina, ali ne na manji broj godina od onoga koji je studentu ostalo do završetka studija prema programu prema kojemu je započeo studij uvećan za dvije godine. ( čl. 116.st. 3.)

Nakon uvođenja studija prema ovom Zakonu studenti iz stavka 1. ovoga članka koji ne dovrše studij prema starom studijskom planu i programu mogu studij nastaviti prema ovome Zakonu i na njemu utemeljenom nastavnom programu sukladno općim aktima visokog učilišta.

**Članak 48.**

Izrazi koji se koriste u ovom pravilniku, a imaju rodno značenje koriste se neutralno i odnose se jednako na muški i ženski spol.